CELEX: 32021D2254
Language: sk
Date: 2021-12-07 00:00:00
Title: Rozhodnutie Európskej centrálnej banky (EÚ) 2021/2254 zo 7. decembra 2021, ktorým sa mení rozhodnutie (EÚ) 2020/1997 o schválení objemu emisie mincí v roku 2021 (ECB/2021/53)

17.12.2021   
               
               
                  SK
               
               
                  Úradný vestník Európskej únie
               
               
                  L 454/17
               
            
         ROZHODNUTIE EURÓPSKEJ CENTRÁLNEJ BANKY (EÚ) 2021/2254
         zo 7. decembra 2021,
         ktorým sa mení rozhodnutie (EÚ) 2020/1997 o schválení objemu emisie mincí v roku 2021
         (ECB/2021/53)
         VÝKONNÁ RADA EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 128 ods. 2,
         so zreteľom na rozhodnutie Európskej centrálnej banky (EÚ) 2015/2332 zo 4. decembra 2015 o procesnom rámci pre schvaľovanie objemu emisie euromincí (ECB/2015/43) (1), a najmä na jeho článok 3 ods. 7,
         keďže:
         
                     (1)
                  
                  
                     Európska centrálna banka (ECB) má od 1. januára 1999 výhradné právo schvaľovať objem emisie mincí vydávaných členskými štátmi, ktorých menou je euro.
                  
               
                     (2)
                  
                  
                     Na základe odhadov dopytu po eurominciach v roku 2021, ktoré členské štáty, ktorých menou je euro, predložili ECB, ECB schválila celkový objem euromincí určených do obehu a zberateľských euromincí neurčených do obehu v roku 2021 rozhodnutím Európskej centrálnej banky (EÚ) 2020/1997 (ECB/2020/57) (2).
                  
               
                     (3)
                  
                  
                     Podľa článku 3 rozhodnutia Európskej centrálnej banky (EÚ) 2015/2332 (ECB/2015/43) musí členský štát eurozóny oznámiť ECB, ak je pravdepodobné, že skutočný dopyt po eurominciach prekročí schválený objem emisie mincí na kalendárny rok, a musí podať osobitnú žiadosť o schválenie dodatočného objemu emisie mincí na daný kalendárny rok, ak zvýšený dopyt po minciach naďalej existuje.
                  
               
                     (4)
                  
                  
                     ECB prijala 22. novembra 2021 žiadosť Banc Ceannais na hÉireann/Central Bank of Ireland v mene Írska o zvýšenie objemu euromincí, ktoré môže Írsko vydať v roku 2021, o dodatočných 10 miliónov EUR z 16,3 milióna EUR na 26.3 milióna EUR v reakcii na výrazne zvýšený dopyt po minciach spojený so znížením vkladov v minciach v roku 2021 v porovnaní s rokom 2020 a vzhľadom na vyšší dopyt, ktorý sa v porovnaní s odhadovaným dopytom očakáva v predvianočnom období v roku 2021.
                  
               
                     (5)
                  
                  
                     Podľa článku 3 ods. 7 rozhodnutia (EÚ) 2015/2332 (ECB/2015/43) musí Výkonná rada prijať samostatné rozhodnutie o osobitnej žiadosti o schválenie, ak nie je potrebná jej úprava.
                  
               
                     (6)
                  
                  
                     Rozhodnutie (EÚ) 2020/1997 (ECB/2020/57) by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmena
            Tabuľka v článku 2 rozhodnutia (EÚ) 2020/1997 (ECB/2020/57) sa mení takto:
            Riadok týkajúci sa Írska sa nahrádza takto:
            
               
                           „Írsko
                        
                        
                           25,8 
                        
                        
                           0,5 
                        
                        
                           26,3 “.
                        
                     
         
         
            Článok 2
            Nadobudnutie účinnosti
            Toto rozhodnutie nadobúda účinnosť dňom jeho oznámenia adresátom.
         
         
            Článok 3
            Adresáti
            Toto rozhodnutie je určené členským štátom, ktorých menou je euro.
         
         
            Vo Frankfurte nad Mohanom 7. decembra 2021
            
               
                  Prezidentka ECB
               
               Christine LAGARDE
            
         
         
            (1)  Ú. v. EÚ L 328, 12.12.2015, s. 123.
         
            (2)  Rozhodnutie Európskej centrálnej banky (EÚ) 2020/1997 z 24. novembra 2020 o schválení objemu emisie mincí v roku 2021 (ECB/2020/57) (Ú. v. EÚ L 410, 7.12.2020, s. 104).